b'\n_START_ARTICLE_\nMielodisplastiniai sindromai\n_START_SECTION_\nEpidemiologija\n_START_PARAGRAPH_\nMDS yra viena da\xc5\xbeniausi\xc5\xb3 kraujo lig\xc5\xb3, sergamumas siekia 4\xe2\x80\x935/100 000 \xc5\xbemoni\xc5\xb3 per metus. Tai vyresnio am\xc5\xbeiaus \xc5\xbemoni\xc5\xb3 liga, beveik visada diagnozuojama vyresniame nei 60 met\xc5\xb3 am\xc5\xbeiuje. Sergamumas mielodisplastiniais sindromais tarp 70-me\xc4\x8di\xc5\xb3 pasiekia 30/100 000 per metus, o ligoni\xc5\xb3 am\xc5\xbeiaus mediana yra 75 metai.\n_START_SECTION_\nPrie\xc5\xbeastys\n_START_PARAGRAPH_\nChemoterapija ir radioterapija gali b\xc5\xabti ligos prie\xc5\xbeastis iki 10% ligoni\xc5\xb3, kitiems prie\xc5\xbeastis nenustatoma. Yra duomen\xc5\xb3, kad rizik\xc4\x85 susirgti padidina benzolas ir r\xc5\xabkymas.\n_START_SECTION_\nPatogenez\xc4\x97\n_START_PARAGRAPH_\nManoma, kad MDS i\xc5\xa1sivysto d\xc4\x97l mutacij\xc5\xb3 kamienin\xc4\x97se kraujo l\xc4\x85stel\xc4\x97se kaul\xc5\xb3 \xc4\x8diulpuose. Mutacijas turin\xc4\x8dioms l\xc4\x85stel\xc4\x97ms aktyviai dauginantis j\xc5\xb3 skai\xc4\x8dius did\xc4\x97ja, b\xc5\xabdinga labai suaktyv\xc4\x97jusi apoptoz\xc4\x97. D\xc4\x97l greitos proliferacijos mutacij\xc5\xb3 skai\xc4\x8dius toliau did\xc4\x97ja ir palaipsniui gali i\xc5\xa1sivystyti \xc5\xabmin\xc4\x97 mielogenin\xc4\x97 leukemija. D\xc4\x97l sutrikusio kraujo l\xc4\x85steli\xc5\xb3 brendimo suma\xc5\xbe\xc4\x97ja normali\xc5\xb3 l\xc4\x85steli\xc5\xb3 skai\xc4\x8dius kraujyje, d\xc4\x97l ko pasirei\xc5\xa1kia anemija, trombocitopenija, leukopenija ir joms b\xc5\xabdingos komplikacijos.\n_START_SECTION_\nSimptomai\n_START_PARAGRAPH_\nDa\xc5\xbeniausiai \xc5\xa1ios ligos pasirei\xc5\xa1kia anemijos simptomais: ligonius vargina silpnumas, nuovargis, blogas fizinio kr\xc5\xabvio toleravimas. Re\xc4\x8diau pasitaiko polinkis kraujavimui, pada\xc5\xben\xc4\x97jusios infekcijos. Da\xc5\xbenai liga nustatoma atsitiktinai, atlikus kraujo tyrim\xc4\x85 d\xc4\x97l kit\xc5\xb3 prie\xc5\xbeas\xc4\x8di\xc5\xb3. Kai kuriems ligoniams b\xc5\xabdinga splenomegalija, hepatomegalija.\n_START_SECTION_\nDiagnostika\n_START_PARAGRAPH_\nLiga diagnozuojama atlikus bendr\xc4\x85 kraujo tyrim\xc4\x85, kuriame nustatomas vienos ar keli\xc5\xb3 kraujo l\xc4\x85steli\xc5\xb3 r\xc5\xab\xc5\xa1i\xc5\xb3 skai\xc4\x8diaus suma\xc5\xbe\xc4\x97jimas. Diagnostikai b\xc5\xabtina kaul\xc5\xb3 \xc4\x8diulp\xc5\xb3 punkcija ir biopsija bei citologinis ir histologinis i\xc5\xa1tyrimas nustatant displazijos po\xc5\xbeymius, blast\xc5\xb3 skai\xc4\x8di\xc5\xb3, nuda\xc5\xbeius gele\xc5\xbeiai specifiniu metodu suskai\xc4\x8diuojamas \xc5\xbeiedini\xc5\xb3 sideroblast\xc5\xb3 skai\xc4\x8dius. MDS yra atmetimo diagnoz\xc4\x97, kadangi kaul\xc5\xb3 \xc4\x8diulpuose stebimi displastiniai pakitimai b\xc5\xabdingi ir daugeliui kit\xc5\xb3 kraujo lig\xc5\xb3, pavyzd\xc5\xbeiui, vitamino B12 tr\xc5\xabkumui. D\xc4\x97l \xc5\xa1ios prie\xc5\xbeasties reikalingi papildomi tyrimai.\n_START_SECTION_\nPrognoz\xc4\x97 ir jos \xc4\xafvertinimas\n_START_PARAGRAPH_\nDa\xc5\xbeniausia mirties prie\xc5\xbeastis yra ligos progresavimas ir virtimas \xc5\xabmine mielogenine leukemija. Greta ligonio am\xc5\xbeiaus ir kit\xc5\xb3 lig\xc5\xb3 svarbiausi prognostiniai parametrai yra blast\xc5\xb3 skai\xc4\x8dius kaul\xc5\xb3 \xc4\x8diulpuose, citogenetiniai MDS ypatumai, transfuzij\xc5\xb3 poreikis, laktatdehidrogenaz\xc4\x97s koncentracija. Pla\xc4\x8diausiai naudojamos trys prognostinio klasifikavimo sistemos: IPSS, IPSS-R ir WPSS.\n_START_SECTION_\nGydymas\n_START_PARAGRAPH_\nMielodisplastiniai sindromai gydomi pagal j\xc5\xb3 rizik\xc4\x85. Ma\xc5\xbeos rizikos ligoniai paprastai gydomi ma\xc5\xbeinant ligos simptomus kraujo transfuzijomis, vaistais, siekiant pagerinti ligonio gyvenimo kokyb\xc4\x99. Didel\xc4\x97s rizikos mielodisplastiniams sindromams vienas pagrindini\xc5\xb3 gydymo tiksl\xc5\xb3 yra i\xc5\xa1vengti ligos progresavimo ir virsmo \xc5\xabmine mielogenine leukemija, kadangi \xc5\xa1i komplikacija daugeliui pacient\xc5\xb3 baigiasi mirtimi.'